  Анжелика Тихонова корреспондент 17-тӥ куарусёнэ, Россиысь Кун Думае быръёнъёслэн нырысетӥ нуналазы, Удмуртиын 180 сюрс 100 улӥсьёс куаразэс сётӥзы. 20 часын элькунысь ваньмыз 1 сюрс 172 быръён участокъёс нырысетӥ ужан нуналзэс йылпумъязы. Со сярысь улосвыл тӧролэн но кивалтэтлэн пресс-службазы ивортӥз. Куаразэс быръёнъёсы пыриськыны быгатӥсь 15,48 процентэз элькунын улӥсьёс сётӥзы Урнаосы куштэм вань бюллетеньёсты чакласьёс азьын, катлэн куронъёсызъя поттӥзы но нимысьтыз сейф-пуйыосы ворсазы. Элькунысь Быръёнъёсъя валтӥсь ӧрилэн лыдпусъёсызъя,одӥг мандатъем 33 номеро удмурт быръён округъя 88 сюрс 664 адями куаразэ сётӥз. Со куара сётыны быгатӥсьёс пӧлысь 15,99 процентэз луэ. Одӥг мандатъем 34 номеро Ижкар быръён округъя 91 сюрс 436 адямиос бырйыны ветлӥзы. Со куара сётыны быгатӥсьёс пӧлысь 15,01 процент луэ. Пусъём, Удмуртиысь каръёсын бырйисьёслы кык бюллетень сёто. Одӥгез партиослэн лыдметэнызы, кытчы оглом 14 партиос пыртэмын. Нош кыкетӥез - одӥг мандатъем округъя кандидатъёсын. Удмуртиын сыӵеос кык: 33 номеро удмурт округ (9 кандидатъёс) но 34 номеро Ижкар округ (11 кандидатъёс). Гурт ёросъёсын улӥсьёслы эшшо кык бюллетень сёто, уго элькунысьтымы 25 ёросъёсын муниципал округъёсъя депутат кенешъёсы депутатъёсты но быръё. Удмуртиысь Мер палаталэн тӧроез Рашид Хуснутдинов элькунамы быръёнъёс огсыр, катэз чакласа мыно шуиз. Но, озьы ке но, куд-ог учыръёс саклык висъямез кулэ каро. Кылсярысь, ӵукна Красногорск ёросысь участоке КПРФ-лэн 18 арес тырмымтэ чакласез вуиз. Озьы ик чакласьёс ивортылӥзы, со партиысь ик огез кандидат ӧрилэн ужаз пыриськыны выре шуыса. Югдурез чакласа возиськом Рашид Хуснутдинов, Удмуртиысь Мер палаталэн тӧроез Улосвылысь Быръёнъёсъя валтӥсь ӧрилэн тӧроезлэн Вениамин Соломенниковлэн кылъёсызъя, улосвыл ӧрие кык ӝожтӥськонъёс вуизы. Огезъя полицие ивортон келязы. Мукетызъя - улӥгес интыяськем быръён ӧрие. Коронавирус инфекци вӧлмонэз алон понна вань быръён участокъёсые маскаос, перчаткиос но нимаз ручкаос люкыло. Калык тросэн медаз люкаськы шуыса, быръёнъёсты куинь нунал ӵоже ортчыто. Быръёнъёслэсь мынэмзэс 3 сюрс 500-лэсь трос чакласьёс учко. 42 процентаз участокъёсын видео пыр чакланы тӥрлык пуктэмын. Тодэ вайытом, Удмуртиысь ЦИК-лэн тӧроез куараез гуртын но сётыны луэ шуыса вераз.  Тегъёс: Ижкар быръёнъёс Удмуртия Быръёнъёсъяӧри  